CELEX: 32017D1840
Language: lt
Date: 1507507200000
Title: 2017 m. spalio 9 d. Komisijos įgyvendinimo sprendimas (ES) 2017/1840, kuriuo dėl taikymo laikotarpio iš dalies keičiamas Sprendimas 2008/866/EB dėl tam tikrų dvigeldžių moliuskų, skirtų žmonių maistui, importo iš Peru laikino sustabdymo skubių priemonių (pranešta dokumentu Nr. C(2017) 6719) (Tekstas svarbus EEE. )

11.10.2017   
            
            
               LT
            
            
               Europos Sąjungos oficialusis leidinys
            
            
               L 261/24
            
         KOMISIJOS ĮGYVENDINIMO SPRENDIMAS (ES) 2017/1840
   2017 m. spalio 9 d.
   kuriuo dėl taikymo laikotarpio iš dalies keičiamas Sprendimas 2008/866/EB dėl tam tikrų dvigeldžių moliuskų, skirtų žmonių maistui, importo iš Peru laikino sustabdymo skubių priemonių
   
      
         (pranešta dokumentu Nr. C(2017) 6719)
      
   
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2002 m. sausio 28 d. Europos Parlamento ir Tarybos reglamentą (EB) Nr. 178/2002, nustatantį maistui skirtų teisės aktų bendruosius principus ir reikalavimus, įsteigiantį Europos maisto saugos tarnybą ir nustatantį su maisto saugos klausimais susijusias procedūras (1), ypač į jo 53 straipsnio 1 dalies b punkto i papunktį,
   kadangi:
   
               (1)
            
            
               Reglamente (EB) Nr. 178/2002 Sąjungos ir nacionaliniu lygmenimis nustatyti maistą ir pašarus reglamentuojantys bendrieji principai, visų pirma susiję su maisto ir pašarų sauga. Jame nustatytos skubios priemonės, jeigu yra akivaizdžiai aišku, kad iš trečiųjų šalių importuojami maisto produktai ar pašarai gali kelti didelę riziką žmonių sveikatai, gyvūnų sveikatai arba aplinkai ir kad susijusios (-ių) valstybės (-ių) narės (-ių) taikomomis priemonėmis tinkamai išvengti rizikos neįmanoma;
            
         
               (2)
            
            
               Komisijos sprendimas 2008/866/EB (2) buvo priimtas po hepatito A protrūkio tarp žmonių, vartojusių iš Peru importuotų dvigeldžių moliuskų, užkrėstų hepatito A virusu. Šis sprendimas, kuriuo dėl tam tikrų dvigeldžių moliuskų, skirtų žmonių maistui, importo iš Peru laikino sustabdymo nustatomos skubios priemonės, iš pradžių buvo taikomas iki 2009 m. kovo 31 d.;
            
         
               (3)
            
            
               Peru kompetentinga institucija buvo paprašyta suteikti pakankamas garantijas, užtikrinančias, kad būtų ištaisyti stebėsenos sistemos, skirtos virusui aptikti gyvuose dvigeldžiuose moliuskuose, trūkumai. Tuo tarpu skubių priemonių taikymo laikotarpis turėjo būti pratęstas iki kol buvo įrodytas ištaisomųjų priemonių veiksmingumas. Iki to laiko sprendimo taikymo laikotarpis buvo pratęstas keletą kartų, o paskutinį kartą buvo pratęstas Komisijos įgyvendinimo sprendimu 2015/2022 (3) iki 2017 m. lapkričio 30 d.;
            
         
               (4)
            
            
               siekiant patikrinti, ar vėliausios Peru kompetentingos institucijos suteiktos garantijos yra veiksmingos ir ar jų pakanka skubioms priemonėms panaikinti, 2017 m. gegužės mėn. buvo planuojama Komisijos tarnybų auditas. Tačiau dėl pavojingų klimato reiškinių, susijusių su meteorologinių pokyčių sukėlusiu El Ninju, nuo kurio Peru nukentėjo 2017 m. kovo ir balandžio mėn., ir dėl šių įvykių poveikio dvigeldžių moliuskų gamybai Peru, auditas buvo nukeltas į 2017 m. rugsėjo mėn.;
            
         
               (5)
            
            
               todėl Sprendimo 2008/866/EB taikymo laikotarpis turėtų būti atitinkamai iš dalies pakeistas. Sprendimo 2008/866/EB taikymo laikotarpio pratęsimas galėtų būti persvarstytas atsižvelgiant į Komisijos tarnybų audito rezultatus;
            
         
               (6)
            
            
               šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Sprendimo 2008/866/EB 5 straipsnyje data „2017 m. lapkričio 30 d.“ pakeičiama data „2018 m. lapkričio 30 d.“.
   2 straipsnis
   Šis sprendimas skirtas valstybėms narėms.
   
      Priimta Briuselyje 2017 m. spalio 9 d.
      
         
            Komisijos vardu
         
         Vytenis ANDRIUKAITIS
         
            Komisijos narys
         
      
   
   
      (1)  OL L 31, 2002 2 1, p. 1.
   
      (2)  2008 m. lapkričio 12 d. Komisijos sprendimas 2008/866/EB dėl tam tikrų dvigeldžių moliuskų, skirtų žmonių maistui, importo iš Peru laikino sustabdymo skubių priemonių (OL L 307, 2008 11 18, p. 9).
   
      (3)  2015 m. lapkričio 10 d. Komisijos įgyvendinimo sprendimas (ES) 2015/2022, kuriuo dėl taikymo laikotarpio iš dalies keičiamas Sprendimas 2008/866/EB dėl tam tikrų dvigeldžių moliuskų, skirtų žmonių maistui, importo iš Peru laikino sustabdymo skubių priemonių (OL L 295, 2015 11 12, p. 45).